A TANÁCS HATÁROZATA
(2006. január 23.)
az állat-egészségügyi kiadásokról szóló 90/424/EGK határozat módosításáról
(2006/53/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
A korábban „klasszikus baromfipestisnek” nevezett madárinfluenza igen komoly állat-egészségügyi kockázattal járó, rendkívül súlyos madárfertőzés. A madarak influenzavírusa bizonyos körülmények között az emberi egészségre nézve is kockázatot jelenthet.
(2)
Az állat-egészségügyi kiadásokról szóló, 1990. június 26-i 90/424/EGK tanácsi határozat (3) rendelkezik az egyes állatbetegségek felszámolására a tagállamoknak nyújtott közösségi pénzügyi hozzájárulás lehetőségéről. Ez a határozat az ún. „magas patogenitású” vírustörzsek okozta madárinfluenza felszámolására irányozza elő az ilyen hozzájárulást.
(3)
A közelmúltbeli madárinfluenza-járványok során az alacsony patogenitású madárinfluenza-vírusokból magas patogenitásúvá mutálódott vírusok által okozott betegségkitörések a közegészségügyre nézve pusztító következményekkel és kockázatokkal jártak. A mutáció bekövetkezése után a vírus elleni védekezés rendkívül nehéz. A madárinfluenza elleni védekezésre irányuló közösségi intézkedésekről szóló, 2005. december 20-i 2005/94/EK tanácsi irányelv (4) kötelező felügyeleti és járványvédelmi intézkedéseket állapít meg az alacsony patogenitású vírusokkal összefüggésben is, a magas patogenitású madárinfluenza-kitörések megelőzhetősége érdekében.
(4)
A 2005/94/EK irányelv elfogadására tekintettel helyénvaló a 90/424/EGK határozat módosítása annak érdekében, hogy közösségi pénzügyi támogatásban részesülhessenek azok a tagállamok által végrehajtott felszámolási intézkedések is, amelyek célja azon alacsony patogenitású madárinfluenza-vírustörzsek elleni küzdelem, amelyek erősen patogénné mutálódhatnak,
ELFOGADTA EZT A HATÁROZATOT:
1. cikk
A 90/424/EGK határozat a következőképpen módosul:
1.
A 3. cikk a következőképpen módosul:
a)
az (1) bekezdés hatodik francia bekezdését el kell hagyni;
b)
a (2) bekezdés első francia bekezdése helyébe a következő szöveg lép:
„-
a betegségre fogékony fajokhoz tartozó beteg vagy fertőzött, illetve a betegségre vagy fertőzöttségre gyanús állatok levágása és ezek elpusztítása”;
c)
a (4) bekezdés helyébe a következő szöveg lép:
„(4) Ha a Közösségen belüli helyzet alakulására figyelemmel szükségessé válik a (2) bekezdésben és a 3a. cikkben meghatározott intézkedések folytatása, a 41. cikkben megállapított eljárással összhangban új határozat fogadható el egy olyan közösségi pénzügyi hozzájárulásról, amelynek mértéke meghaladhatja az (5) bekezdés első francia bekezdésében megállapított 50 %-ot. E határozat elfogadásakor minden olyan egyéb intézkedés is meghatározható, amelyet az érintett tagállamnak a fellépés sikerének biztosítása érdekében meg kell hoznia, különösen a (2) bekezdésben említettektől eltérő intézkedések.”
2.
A határozat a következő 3a. cikkel egészül ki:
„3a. cikk
(1) Ezt a cikket, valamint a 3. cikk (3) és (4) bekezdését a valamely tagállam területén előforduló madárinfluenza esetén kell alkalmazni.
(2) Az érintett tagállam közösségi pénzügyi hozzájárulásban részesül a madárinfluenza felszámolására, amennyiben a 2005. december 20-i 2005/94/EK tanácsi irányelvben előírt járványvédelmi minimumintézkedések végrehajtása a vonatkozó közösségi jogszabályokkal összhangban teljes mértékben és hatékonyan megtörtént, továbbá a betegségre fogékony fajokhoz tartozó beteg vagy fertőzött, illetve a betegségre vagy fertőzöttségre gyanús állatok leölése esetén az állattenyésztők gyors és megfelelő ellentételezésben részesültek.
(3) A szükség esetén több részre osztott közösségi pénzügyi hozzájárulás a következőképpen oszlik meg:
-
az állattenyésztők számára a szárnyasok vagy egyéb fogságban tartott madarak leöléséért nyújtott ellentételezés kapcsán felmerült, a tagállamot terhelő költségek 50 %-a,
-
az állatok megsemmisítése, az állati termékek megsemmisítése, a mezőgazdasági üzemek tisztítása és fertőtlenítése, a fertőzött takarmányok megsemmisítése, továbbá a fertőzött berendezések megsemmisítése - amennyiben a berendezések fertőtlenítése nem lehetséges - kapcsán felmerült, a tagállamot terhelő költségek 50 %-a,
-
a 2005/94/EK irányelv (5) 54. cikkével összhangban meghatározott sürgősségi védőoltás, a védőoltás költségeinek 100 %-a, továbbá az oltás során felmerült költségek 50 %-a.
3.
A 6. cikk (1) bekezdése, a 7. cikk (1) bekezdése és a 8. cikk (1) bekezdése a „3. cikk (1) bekezdésére” történő hivatkozás után a „3a. cikk (1) bekezdésére” történő hivatkozással egészül ki.
4.
Az I. mellékletben az 1. csoport a következő francia bekezdéssel egészül ki:
„-
madárinfluenza”.
2. cikk
Ennek a határozatnak a tagállamok a címzettjei.
Kelt Brüsszelben, 2006. január 23-án.